מרי ראנד

מרי דניס ראנד, חברה (באנגלית: Mary Denise Rand, MBE; נולדה ב-10 בפברואר 1940) היא אתלטית עבר בריטית, אלופה אולימפית בעלת 3 מדליות ושיאנית עולם בקפיצה לרוחק. נוסף לכך, החזיקה בשיא העולם בקפיצה משולשת במשך 22 שנים. הייתה לאתלטית האישה הבריטית הראשונה במשחקים האולימפיים שזכתה במדליית זהב. ראנד נולדה וגדלה בשם מרי ביגנל (Mary Bignal) לאריק והילדה ביגנל, בעיירה וולס שבמחוז סאמרסט. לאחר שסיימה במקום שני באליפות בתי הספר בבריטניה בקפיצה לרוחק בשנת 1955, היא קיבלה מלגת ספורט. בהיותה בת 17 קבעה שיא בריטי חדש בקרב חמש בתוצאה של 4046 נקודות. במשחקי האימפריה הבריטית וחבר העמים שנערכו בקארדיף, ויילס ביולי 1958 זכתה ראנד במדליית כסף בקפיצה לרוחק בתוצאה של 5.97 מטר. נוסף לכך, היא סיימה במקום חמישי בקפיצה לגובה. באליפות אירופה באתלטיקה שנערכה בסטוקהולם, שוודיה באוגוסט אותה שנה היא סיימה במקום שביעי בקרב חמש בשיא בריטי חדש של 4466 נקודות. בשנת 1959 קבעה ראנד בקפיצה משולשת שיא עולם חדש של 12.22 מטר, שלא הוכר על ידי התאחדות האתלטיקה הבינלאומית (IAAF). שיא זה החזיק מעמד עד שנת 1981. נוסף לכך, היא קבעה שני שיאי בריטניה חדשים בקפיצה לרוחק (6.20 מטר) ובקרב חמש (4679 נקודות). באולימפיאדת רומא (1960) סיימה ראנד במקום תשיעי בקפיצה לרוחק בתוצאה של 6.01 מטר, לאחר שפסלה את שני הניסיונות הראשונים שלה בשלב הגמר. בשלב המוקדמות היא קבעה שיא בריטי חדש של 6.33 מטר תוצאה שהייתה מספיקה למדליית הכסף. נוסף לכך, היא סיימה במקום רביעי בריצת 80 מטר משוכות בתוצאה של 11.1 שניות (תוצאה אלקטרונית - 11.22 שניות), בשלב חצי הגמר היא קבעה תוצאה של 11.0 שניות (תוצאה אלקטרונית - 11.16 שניות). באליפות אירופה באתלטיקה שנערכה בבלגרד, לשעבר יוגוסלביה בשנת 1962 זכתה ראנד בשתי מדליות ארד, בקפיצה לרוחק בתוצאה של 6.22 מטר ובריצת שליחות 4x100 מטר בתוצאה של 44.9 שניות, אחרי פולין (44.5 שניות) ומערב גרמניה (44.6 שניות). באולימפיאדת טוקיו (1964) זכתה ראנד ב-3 מדליות, אחת מכל סוג. מדליית זהב בקפיצה לרוחק בשיא עולם חדש של 6.76 מטר, לפני אירנה שווינסקה מפולין (6.60 מטר) וטטיאנה שלקנובה מברית המועצות (6.42 מטר). בשלב המוקדמות היא קבעה שיא אולימפי חדש של 6.52 מטר. שיא זה החזיק מעמד 4 שנים ונישבר באוויר הדליל בגבהים של מקסיקו סיטי על ידי ויוריקה ויסקופולאנו מרומניה (6.82). מדליית כסף בקרב חמש בתוצאה של 5035 נקודות (ריצת 80 מטר משוכות: 10.9 שניות, כדור ברזל: 11.05 מטר, קפיצה לגובה: 1.72 מטר, קפיצה לרוחק: 6.55 מטר וריצת 200 מטר: 24.2 שניות), אחרי אירינה פרס מברית המועצות (5246 נקודות) ולפני גלינה ביסטרובה אף היא מברית המועצות (4956 נקודות). מדליית ארד בריצת שליחות 4x100 מטר יחד עם ג'נט סימפסון, דפני ארדן ודורותי היימן בתוצאה של 44.0 שניות, אחרי פולין שקבעה שיא עולם חדש של 43.6 שניות וארצות הברית (43.9 שניות) במשחקי האימפריה הבריטית וחבר העמים שנערכו בקינגסטון, ג'מייקה בשנת 1966 זכתה ראנד במדליית זהב בקפיצה לרוחק בתוצאה של 6.36 מטר. בשנת 1968 עקב פציעה לא הצליחה ראנד להכלל בנבחרת בריטניה למשחקים האולימפיים שנערכו במקסיקו סיטי ולאחר מכן פרשה מספורט תחרותי בספטמבר אותה שנה. בשנת 1961 פגשה את החותר סיד ראנד ולאחר 3 ימים הם החליטו להינשא ולאחר חמישה שבועות הם התחתנו. לזוג נולדה בת, אליסון. נישואים אלו החזיקו מעמד כ-5 שנים. בשנת 1969 היא נישאה בשנית לביל טומיי האמריקאי לאלוף האולימפי בקרב עשר מאולימפיאדת מקסיקו (1968). לזוג נולדו שתי בנות, סמנתה ושרה. לאחר 22 שנות נישואין הזוג התגרש. לאחר מכן נישאה לג'ון ריס וכיום הם חיים באטסקדרו, קליפורניה. בשנת 1964 הוכתרה ראנד על ידי ה-BBC בתואר אישיות השנה. בשנת 1965 זכתה ראנד באות מסדר האימפריה הבריטית. בשנת 2009 צורפה ראנד להיכל התהילה של אנגליה באתלטיקה. ריצת 200 מטר: 24.1 שניות (1963) ריצת 80 מטר משוכות: 10.8 שניות (1963) קפיצה לגובה: 1.72 מטר (1964) קפיצה לרוחק: 6.76 מטר (1964) שיא עולם קרב חמש: 5035 נקודות (1964) מדיה וקבצים בנושא מרי ראנד בוויקישיתוף מרי ראנד, באתר הוועד האולימפי הבין-לאומי מרי ראנד, באתר olympedia.org מרי ראנד, באתר התאחדות האתלטיקה הבין-לאומית מרי ראנד, באתר Track and Field (נשים) מרי ראנד, באתר אנציקלופדיה בריטניקה (באנגלית) בשנת 1967 האתלטית אווה קלובוקובסקה מפולין הייתה האתלטית הראשונה שהורחקה מתחרויות ספורט לאחר בדיקת כרומטין לבדיקת מגדר, בעקבות חשד על המראה הגברי שלה, ולכן הוחלט ששיא העולם של נבחרתה בריצת שליחות 4x100 מטר ימחק והתוצאה שקבעה נבחרת ארצות הברית בריצה זו שהייתה טובה משיא העולם הקודם גם כן הוכרה כשיא עולם חדש.